<classify> MWANASIASA mkongwe aliyewahi kushika nyadhifa mbalimbali katika serikali za awamu zote nchini, Paul Kimiti 79 amesema kuwa hvi sasa anajutia uamuzi wake wa kuuza nyumba na mashamba aliyokuwa akimiliki Dodoma akidhani azma ya makao makuu ya serikali kuhamishiwa huko isingetimia.Alisema hayo nyumbani kwake Dar es Salaam anakoishi alipohojiwa na gazeti hili kuhusu masuala mbalimbali ya serikali kabla, baada ya uhuru na sasa. Akizungumzia mambo mbalimbali yanayotekelezwa na serikali ya awamu ya tano chini ya Rais John Magufuli, Kimiti alisema miongoni mwa aliyofarijika nayo ni uamuzi wa Rais huyo kukamilisha azma ya kuhamia Dodoma ambayo alidhani isingetimia na kufikia uamuzi wa kuuza nyumba na mashamba yake.Ila moja ambalo nitasikitika mimi, nilifanya makosa nilipokuwa Dodoma. Nimekaa tangu mwaka 1982 kama Waziri, Ofisi ya Waziri Mkuu na ndiyo kipindi hicho nilijenga nyumba... kwa sababu nilijua Dodoma patakuwa makao makuu, alisema.Kimiti aliyewahi kuwa mkuu wa mkoa katika mikoa ya Mbeya, Kilimanjaro na Kagera wakati wa serikali ya awamu ya pili na tatu, alisema, nikachukua na shamba... kuna mahali mpaka sasa katika njia ya kwenda Msalato kuna kituo kinaitwa Kwa Kimiti.Ilikuwa kati ya mwaka 1982 na 1983. Wakati huo watu walikuwa wakishangaa waziri analimalima huku? Akijutia uamuzi wa kuuza mashamba yake, Mzee Kimiti alisema, nilikuja kufanya makosa baada ya kukaa miaka yote nikaona hakuna maendeleo yoyote ; kauli mbalimbali zinatolewa kwamba tunahamia Dodoma, watu wanakwenda wanarudi, baadhi ya wizara zikaenda zikarudi, nikaona huku hakuna kitu. Nikauza nyumba yangu, nikauza shamba langu. Sasa Rais Magufuli alipokuja watu wamehamia kule, yaani nimesikitika kweli, nilifanya kosa kubwa.Kwa mujibu wa Kimiti, alifanya makosa hayo kwa sababu alijua kwamba Dodoma haitafanikiwa kuwa makao makuu kwa sababu miaka yote aliyokuwa kiongozi, hakuna juhudi zilizofanyika .Ilikuwa ni statements kauli tu tunazitoa, tutakwenda Dodoma, miaka inapita, Rais atahamia, miaka inakwenda. Alisema miongoni mwa visingizio ilikuwa ni kwamba hakuna shule za kutosha, hakuna hospitali.Lakini huyu baba Magufuli akasema hospitali zitakuja, kama ni hospitali zitakuja, sasa hizi nyumba katika kipindi hiki zingenisaidia sana.Alitoa mfano wa nyumba yake iliyokuwa maeneo ya Kilimani na nyingine Msalato karibu na kitakapojengwa kiwanja cha ndege na kusema ni maeneo nyeti ambayo angenufaika nayo. Hata hivyo, alisema amebaki na shamba dogo katika eneo la Zuzu ambalo ameahidi kuliendeleza. Akizungumzia uamuzi wa Rais Magufuli kuhamishia serikali yake yote kwenda Dodoma, Kimiti alisisitiza, Nimefarijika na hata Baba wa Taifa Mwalimu Julius Nyerere huko aliko anafurahi.Alisema pamoja na changamoto kadhaa, lazima ifahamike kwamba mwanzo siku zote huwa mgumu na kuwataka Watanzania na watumishi kwa ujumla kutokata tamaa bali wamuunge mkono Rais Magufuli, wasijione kana kwamba wametupwa. Mwanasiasa huyo alisisitiza kuwa kuhamia Dodoma ni mawazo yaliyoasisiwa na Baba wa Taifa, Mwalimu Nyerere hivyo Rais Magufuli sasa ametekeleza kwa vitendo. Alisema Mwalimu Nyerere alikuwa na maono ambayo imekuwa jambo jema serikali ya awamu ya tano kuyatekeleza.Kimiti ni nani? Kimiti alizaliwa Januari 15, 1940 mkoani Rukwa na ni mmoja wa Watanganyika wa mwanzo kupata udhamini kwenda kusoma nje ya nchi. Mwalimu Nyerere alimteua kuwa Waziri wa Nchi, Ofisi ya Waziri Mkuu mwaka 1982 chini ya Waziri Mkuu, Cleopa Msuya na kisha Edward Sokoine marehemu. Mwaka 1984 Mwalimu Nyerere alimteua Mzee Kimiti kuwa Mkuu wa Mkoa wa Kilimanjaro.Rais wa Awamu ya Tatu, Benjamin Mkapa alimteua pia Mzee Kimiti kuwa Waziri wa Kilimo mwaka 1995 na mwaka 1998 alimteua kuwa Waziri wa Kazi na Vijana. Mwaka 1989 Rais wa Awamu ya Pili, Ali Hassan Mwinyi alimteua kuwa Mkuu wa Mkoa wa Kagera ambako alihudumu hadi mwaka 1991 alipoteuliwa tena kuwa Mkuu wa Mkoa wa Mbeya. Kwa miaka yote tangu mwaka 1980, alikuwa mbunge wa kuteuliwa. Mwaka 1995 aliamua kwenda kugombea jimboni hadi mwaka 2010 alipotangaza kutogombea tena ubunge wa Sumbawanga Mjini.Dodoma inavyoboreshwa Akizungumza juzi katika mkutano wa hadhara mjini Dodoma, Rais Magufuli alisema serikali imefanya kwa vitendo kuhamia Dodoma na imeboresha jiji la Dodoma liendane na hadhi ya makao makuu ya nchi.Wapo wengine hawakuamini, walisema ni maneno tu, walikebehi, lakini leo mwenye macho haambiwi tazama. Dodoma ndilo jiji la kupendeza, alisema na kusisitiza kuwa uamuzi huo ulilenga kutekeleza ndoto ya Mwalimu Nyerere ya tangu mwaka 1973.Rais alianza kwa kupandisha hadhi ya mji wa Dodoma kuwa jiji Aprili 26 mwaka jana na hadi sasa serikali yote imeshahamia. Miradi mbalimbali imeanzishwa ikiwamo stendi ya magari itakayounganishwa na kituo cha Reli ya Kisasa SGR na mji wa serikali kwa treni maalumu.Pia itaunganishwa na kiwanja cha Ndege cha Msalato kwa barabara huku serikali ikiwa imeshatoa fedha kwa ajili ya ujenzi wa kiwanja hicho utakaogharimu Sh bilioni 500. Serikali imetoa Sh bilioni 415 kwa ajili ya kujenga barabara za njia nne za mzunguko zenye urefu wa kilometa 110 kuanzia Nala, Veyula, Mtumba hadi Ihumwa kupunguza msongamano katikati ya jiji na kupitisha magari nje ya mji.  <topic>: KITAIFA 